La Biblioteca l’Almodí obrirà fins a les 02.00 hores en el període especial d'exàmens
05 de Gener de 2018

La Biblioteca l’Almodí de Llíria obrirà per primera vegada fins a la matinada en el període d'exàmens amb la finalitat de donar un major servici als estudiants del municipi. En este sentit, des de dilluns que ve 8 de gener i fins al dia 31, el centre estarà obert de dilluns a divendres, de 09.00 a 14.00 i de 17.00 a 02.00 hores, mentre que els dissabtes ho farà de 10.00 a 13.30 hores.

A este horari especial, cal sumar també el servei que ofereix l'Agència de Lectura de la Casa de Joventut en les seues sales d'estudi, de dilluns a dijous, de 17.00 a 20.00 hores, i els divendres de 09.00 a 14.00 i de 17.00 a 20.00 hores.

“És la primera vegada que la Xarxa Pública de Biblioteques ofereix este horari ampliat fins a la matinada, un servei que, en funció de la resposta dels usuaris, s'estudiarà també ampliar en el futur a tot el cap de setmana”, ha explicat el regidor de Cultura, Paco García.

“Amb esta iniciativa, des de l'Ajuntament de Llíria, volem atendre les necessitats dels nostres estudiants, en estos períodes d'exàmens, amb un espai idoni i en l'ambient de tranquil·litat que ofereixen per a molts usuaris les instal·lacions de les biblioteques municipals”, ha assenyalat l'edil.